Vikipediyada bu ad-soyadlı digər şəxslər haqqında da məqalələr var; bax: İsmayıl Hüseynov.

**İsmayıl Xəlil oğlu Hüseynov** (16 noyabr 1974, Naxçıvan) — Azərbaycan Respublikasının Strateji Obyektlərin Mühafizəsi Dövlət Agentliyi rəisinin birinci müavini (2023-cü ildən), Dövlət Gömrük Komitəsi sədrinin birinci müavini (2018–2023), general-mayor, gömrük xidməti general-leytenantı (2020).

Həyatı
------

İsmayıl Xəlil oğlu Hüseynov 1974-cü ildə anadan olmuşdur. 1991-ci ildə Naxçıvan Dövlət Universitetinin İstehsalın iqtisadiyyatı və idarə edilməsi fakültəsinə qəbul olunmuş və 1996-cı ildə həmin universiteti bitirərək magistr dərəcəsi almışdır. 2012-ci ildə Bakı Dövlət Universitetinin Hüquq fakültəsini, 2017-ci ildə isə Azərbaycan Respublikasının Prezidenti yanında Dövlət İdarəçilik Akademiyasının Menecment fakültəsini bitirərək bakalavr dərəcələrini almışdır.

1995-ci ildən gömrük orqanlarında xidmətə başlamış, 1995–1998-ci illərdə Naxçıvan Muxtar Respublikası Dövlət Gömrük Komitəsi Culfa Gömrük İdarəsində Maliyyə-tarif şöbəsinin inspektoru və mühasibat uçotu və nəzarət bölməsinin rəisi vəzifələrində, 1998–1999-cu illərdə isə Bakı Baş Gömrük İdarəsinin "Bərə keçidi" gömrük postunun inspektoru, Maliyyə-tarif şöbəsinin inspektoru vəzifələrində işləmişdir. 1999–2000-ci illərdə Azərbaycan Respublikasının Silahlı Qüvvələrində hərbi xidmətdə olmuş, tərxis olunduqdan sonra gömrük orqanlarında xidməti fəaliyyətini davam etdirərək müxtəlif vəzifələrdə çalışmışdır. 2001–2004-cü illərdə Bakı Baş Gömrük İdarəsinin "Səbail" gömrük postunda baş inspektor, 2004–2018-ci illərdə Avtonəqliyyat Baş Gömrük İdarəsi rəisinin müavini və idarənin rəisi vəzifələrində çalışmışdır.

İsmayıl Hüseynov 29 may 2018-ci ildə Avtonəqliyyat Baş Gömrük İdarəsi rəisi vəzifəsindən azad edilərək Bakı Baş Gömrük İdarəsinin rəisi vəzifəsinə, 25 iyun 2018-ci ildə isə Dövlət Gömrük Komitəsi sədrinin birinci müavini vəzifəsinə təyin olunmuşdur. Paralel olaraq 2022-ci ilin avqust ayından Bakı Baş Gömrük İdarəsinin rəisi vəzifəsini müvəqqəti icra etmişdir. Gömrük orqanlarında çalışarkən, 27 yanvar 2017-ci ildə ona gömrük xidməti general-mayoru, 30 yanvar 2020-ci ildə isə gömrük xidməti general-leytenantı ali xüsusi rütbələri verilmişdir.

2023-cü ilin iyun ayında İsmayıl Hüseynov Dövlət Gömrük Komitəsi sədrinin birinci müavini vəzifəsindən azad edilərək Azərbaycan Respublikasının Strateji Obyektlərin Mühafizəsi Dövlət Agentliyi rəisinin birinci müavini təyin edilmişdir. General-mayor ali hərbi rütbəsindədir.

İsmayıl Hüseynov Azərbaycan Respublikası Prezidentinin müvafiq sərəncamları ilə 31 yanvar 2008-ci ildə "Dövlət qulluğunda fərqlənməyə görə" medalı ilə, 29 yanvar 2019-cu ildə 3-cü dərəcəli "Vətənə xidmətə görə" ordeni ilə təltif edilmiş, bir sıra yubiley medallarına layiq görülmüşdür.

Ailəlidir, 2 övladı var.

İstinadlar
----------

1. ↑  "Hüseynov İsmayıl Xəlil oğlu". Azərbaycan Respublikasının Dövlət Gömrük Komitəsi. 2022-07-02 tarixində orijinalından arxivləşdirilib.
2. 1 2 3  "Hüseynov İsmayıl Xəlil oğlu". Azərbaycan Respublikasının Dövlət Gömrük Komitəsi. 2021-12-27 tarixində orijinalından arxivləşdirilib.
3. ↑  "Bakı Baş Gömrük İdarəsinin rəisi dəyişib". Report İnformasiya Agentliyi. 2018-05-29. 2024-03-25 tarixində arxivləşdirilib. İstifadə tarixi: 2024-03-25.
4. ↑  "Bakı Baş Gömrük İdarəsinin rəisi vəzifəsinin icrası DGK sədrinin I müavininə tapşırılıb". Report İnformasiya Agentliyi. 2022-09-01. 2024-03-25 tarixində arxivləşdirilib. İstifadə tarixi: 2024-03-25.
5. ↑  "Azərbaycan Respublikası Dövlət Gömrük Komitəsinin əməkdaşlarına ali xüsusi rütbələrin verilməsi haqqında Azərbaycan Respublikası Prezidentinin Sərəncamı". e-qanun.az. 2019-01-05 tarixində arxivləşdirilib. İstifadə tarixi: 2024-03-15.
6. ↑  "Azərbaycan Respublikası Dövlət Gömrük Komitəsinin əməkdaşlarına ali xüsusi rütbələrin verilməsi haqqında Azərbaycan Respublikası Prezidentinin Sərəncamı". e-qanun.az. 2024-03-15 tarixində arxivləşdirilib. İstifadə tarixi: 2024-03-15.
7. ↑  "Gömrük generalı yüksək vəzifəyə təyin olundu". 2023-06-18. 2024-03-25 tarixində arxivləşdirilib. İstifadə tarixi: 2024-03-25.
8. ↑  "Azərbaycan Respublikası Dövlət Gömrük Komitəsinin bir qrup əməkdaşının təltif edilməsi haqqında Azərbaycan Respublikası Prezidentinin Sərəncamı". e-qanun.az. 2024-03-25 tarixində arxivləşdirilib. İstifadə tarixi: 2024-03-25.
9. ↑  "Azərbaycan Respublikasının Dövlət Gömrük Komitəsi əməkdaşlarının təltif edilməsi haqqında Azərbaycan Respublikası Prezidentinin Sərəncamı". e-qanun.az. 2024-03-25 tarixində arxivləşdirilib. İstifadə tarixi: 2024-03-25.